Document ID: 32014D0926

DECIZIA DE PUNERE ÎN APLICARE A COMISIEI
din 17 decembrie 2014
de stabilire a faptului că suspendarea temporară a taxei vamale preferențiale instituite în temeiul mecanismului de stabilizare pentru banane din Acordul comercial între Uniunea Europeană și statele sale membre, pe de o parte, și Columbia și Peru, pe de altă parte, nu este adecvată pentru importurile de banane originare din Peru pentru anul 2014
(2014/926/UE)
COMISIA EUROPEANĂ,
având în vedere Tratatul privind Uniunea Europeană și Tratatul privind funcționarea Uniunii Europene,
având în vedere Regulamentul (UE) nr. 19/2013 al Parlamentului European și al Consiliului din 15 ianuarie 2013 de aplicare a clauzei de salvgardare bilaterală și a mecanismului de stabilizare pentru banane din Acordul comercial între Uniunea Europeană și statele membre ale acesteia, pe de o parte, și Columbia și Peru, pe de altă parte (1), în special articolul 15,
întrucât:
(1)
Un mecanism de stabilizare pentru banane a fost introdus prin Acordul comercial între Uniunea Europeană și statele sale membre, pe de o parte, și Columbia și Peru, pe de altă parte, care se aplică în mod provizoriu între părți de la 1 august 2013 în ceea ce privește Columbia și de la 1 martie 2013 în ceea ce privește Peru.
(2)
Conform acestui mecanism și în temeiul articolului 15 alineatul (2) din Regulamentul (UE) nr. 19/2013, în cazul în care se depășește un anumit volum de declanșare stabilit pentru importurile de banane proaspete (rubrica 0803 90 10 din Nomenclatura combinată a Uniunii Europene) originare din Columbia sau Peru, Comisia adoptă un act de punere în aplicare prin care poate suspenda temporar taxa vamală preferențială aplicată importurilor de banane originare din Columbia sau Peru sau poate decide că o astfel de suspendare nu este adecvată.
(3)
Comisia adoptă o decizie în conformitate cu articolul 8 din Regulamentul (UE) nr. 182/2011, coroborat cu articolul 4 din același regulament.
(4)
În noiembrie 2014, s-a constatat că importurile în Uniune de banane proaspete originare din Peru au depășit pragul stabilit în acordul comercial menționat anterior.
(5)
În acest context, în temeiul articolului 15 alineatul (3) din Regulamentul (UE) nr. 19/2013, Comisia a analizat impactul importurilor în cauză asupra situației de pe piața bananelor din Uniunea Europeană, luând în considerare, printre altele, efectul importurilor respective asupra nivelului prețurilor din Uniune, evoluția importurilor din alte surse, precum și stabilitatea generală a pieței Uniunii.
(6)
În perioada ianuarie 2014-septembrie 2014, importurile de banane proaspete originare din Peru au reprezentat doar 1,9 % din totalul importurilor de banane proaspete în Uniune (conform Eurostat).
(7)
Importurile de banane proaspete din alte țări importatoare tradiționale, în special din Columbia, Costa Rica și Panama, au rămas în mare parte sub pragurile stabilite prin alte mecanisme de stabilizare comparabile și au prezentat aceleași tendințe și valori unitare în cursul ultimilor trei ani.
(8)
În octombrie 2014, prețul mediu en gros pentru banane pe piața Uniunii (0,98 EUR/kg) nu a înregistrat modificări semnificative în comparație cu prețurile medii pentru banane din lunile anterioare.
(9)
Mai mult, nu există niciun indiciu că stabilitatea pieței Uniunii ar fi fost perturbată de importurile de banane proaspete originare din Peru care au depășit volumul anual de declanșare stabilit și nici că acestea au avut un impact semnificativ asupra situației producătorilor din Uniune.
(10)
În cele din urmă, nu există nicio amenințare de deteriorare gravă sau o deteriorare gravă a situației producătorilor din regiunile ultraperiferice ale Uniunii.
(11)
Pe baza examinării menționate mai sus, Comisia a ajuns la concluzia că suspendarea taxei vamale preferențiale la importurile de banane originare din Peru nu este adecvată. Comisia va continua să monitorizeze îndeaproape importurile de banane din Peru,
ADOPTĂ PREZENTA DECIZIE:
Articolul 1
Suspendarea temporară a taxei vamale preferențiale la importurile de banane proaspete încadrate la rubrica 0803 90 10 din Nomenclatura combinată a Uniunii Europene, originare din Peru, nu este adecvată în cursul anului 2014.
Articolul 2
Prezenta decizie intră în vigoare la data publicării în Jurnalul Oficial al Uniunii Europene.
Adoptată la Bruxelles, 17 decembrie 2014.

Labels: 3
18
17
15